A ciudat de Zaragoza yera una posición estratechica sobrebuena, bien protechida por una important guarnición isabelina. Sindembargo, una gran parte d'a guarnición se trobaba difuera de Zaragoza en febrero de 1838 ta reforzar un exercito que heba de zarrar o paso enta o Mayestrau a la expedición de Basilio García, que en ixas envueltas se trobaba en A Mancha, an que heba estau esbarrada quan pretendeba unir-se con a de Cabrera. As noticias de que a guarnición que remaniba en Zaragoza yera quasi nula, plegón ta Cabrera, y iste ninvió a Juan Cabañero y Esponera a asaltar a ciudat con dos mil ueitocientos infants y trecientos hombres de caballería, con intinción d'espullar-la mas que no d'ocupar-la, pos ixas tropas no li hesen premitiu d'esfender-la dimpuesas.